পীযূষ গঙ্গোপাধ্যায় আমার দেখা সেই শ্রেষ্ঠ অতৃপ্ত অভিনেতা। যে কখনও তৃপ্ত হতে শেখেনি। এই ‘আমিই প্রধান’‌য়ের মতো তৃপ্ত, আত্মসর্বস্ব, ‘আমাকে দেখুন’ মার্কা মজন্তালিদের ভিড়ে পীযূষদের মতো কোনও কোনও অতৃপ্ত শিল্পী থাকেন যাঁরা শান্তি পান না। তৃপ্ত হন না। দেব আপোল্লোনের অভিশাপের আঙুল তাঁর শরীরে স্পর্শ করে আর লালন খ্যাপার সাঁই দৌড় শুরু হয়, চলে একদম চিতা পর্যন্ত। আর সেই অভিমানী বোঝেও না এর মধ্য দিয়েই সে কখন যেন অ-মর হয়ে যাচ্ছে রসিক হৃদয়ে। ফিনিক্স পাখির মতোই। আমাদের সব জাড়-সাঙ্ঘাতিক যাপন-শিল্পের উত্তাপ-সমসময়ের তীব্র বৈদ্যুতিক ঘাত-প্রতিঘাত ছেনে মহাসময় তার গর্ভে কাউকে কাউকে ডেকে আদর করে কাঁসার থালাবাটিতে শাকান্ন ও পরমান্ন খাওয়ায়। আমার ভাবতে ভাল লাগছে, আমার বন্ধু এখন খুব করে সেই আদর পাচ্ছে। আর আমরা বাকি অগ্রদানীরা নিজ পিণ্ড নিজ হাতে নিয়ে দাঁড়িয়ে আছি। অপেক্ষায় আছি। আনন্দে আছি। বিরহে আছি। শোকে আছি। কবে সেই পুরোহিত আসবেন। এসে বাকি চক্কোত্তিদের খুঁজবেন।